Groter polisiemag vir geweldgeteisterde Phoenix ná talle moordeBheki Cele, minister van polisie, het Phoenix in KwaZulu-Natal die naweek besoek nadat verskeie liggame ná die plundertogte gevind is. (Foto: Lirandzu Themba/Twitter) ŉ Span van 10 speurders is saamgestel om die dood van 20 mense in Phoenix, noordwes van Durban, te ondersoek. Die mense het gesterf tydens die afgelope week se opstande wat tot ongebreidelde plundering en geweld in KwaZulu-Natal, en daarna ook Gauteng, gelei het. Altesame 80 lede van die polisie se openbare orde-eenheid is ontplooi om die plaaslike polisie te help om beheer van die situasie te neem en saam met die weermag te werk om inwoners en hul eiendom te beveilig. Bheki Cele, minister van polisie, het die gebied Saterdag besoek ná die dood van die minstens 20 mense aan die lig gekom het. Volgens die minister kan die dodetal selfs verder styg. Hy het ŉ beroep op inwoners gedoen om nie toe te laat dat misdadigers hul pogings om hulself te beskerm, kaap nie en sê daar word na “moordenaars” gesoek, nie na byvoorbeeld Indiërs of swart mense nie. [UNITY] as seen in the community of #Phoenix in Durban. #CeleinKZN #RebuildSA #ProtectSouth Africa pic.twitter.com/kCvfDFXiRV — Lirandzu Themba (@LirandzuThemba) July 17, 2021 “Inwoners het die reg om hulself binne die raamwerk van die wet te beskerm,” het Cele gesê. Hy sê egter geen profilering op grond van ras by byvoorbeeld padblokkades, of wanneer mense Phoenix probeer binnekom, sal geduld word nie. Dieselfde geld vir die intimidasie van mense, ook polisiebeamptes, of voorvalle waar mense aangerand, hul voertuie deursoek en aan die brand gesteek word. Sommige mense wou glo die gebied binnegaan om te soek na hul geliefdes wat sedert die oproer vermis word. Cele sê dit is blote misdadigheid en gaan nie geduld word nie. “Die polisie gaan nie met misdadigers onderhandel nie. Diegene wat misdaad pleeg, gaan gevind en mee afgereken word, ongeag wie hulle is of waar hulle vandaan kom,” het die minister gewaarsku. Volgens sy kantoor het Cele se gesprekke met inwoners bewerings van rassespanning, boendoegeregtigheid, die rol van sommige private veiligheidsmaatskappye en die polisie se tekortkominge, blootgelê. Dit het glo bygedra tot onrus in die gebied. Die span ondersoekers wat aangestel is, sal ook ondersoek instel na bewerings dat plaaslike polisiebeamptes en private veiligheidsmaatskappye betrokke was by die geweld in die gebied. Die minister het inwoners van die gebied ook gevra om in vrede saam met mekaar en die polisie te werk en met inligting oor misdadigheid na vore te kom.